SA mai yaco toka na noda i talanoa e na nodra sa sereki na rua na turaga mai Dawarau ka rau a veitomani vei iratou o Misi Peka kei na nona i lawalawa ki Nubutautau.
E a laki yaco me ratou laumoku mate o Misi Peka kei iratou na non ai lawalawa ka vakavo ga e rau lewe rua o Aisea Nasekali ka tukuni nakena i karua o Josefata Nagata.
Ia, ko i rau na dro bula mai e na laba oya ko Aisea Nasekai kei Josevata Nagata e rau laki tukutuku sara.
Ko Aisea a tukutuku sara vei Radini Talatala Misi Peka e Davuilevu kei Josevata ki Rewa vei Talatala Jesse Carey.
Oi rau na kai Vunaqumu ka rau veikau cake e rau sa vesu tiko ka yadravi vinaka sara, ni oti na laba e rau qai sereki mai, ni oti e dua na veivosaki kaukauwa e na loma ni koro.
E vakaraitaka ko Rabunebune na i vola nei Baker ka volai mai Vunaqumu oya e na 19 ni Jiulai 1867(19/7/1867) ki vei Radini Talatala Misi Peka kei Talatala Carey e qai yaco vei rau e na Tusiti oya e na i ka 23 ni Jiulai 1867 (23/7/1867).
E na mataka lailai e kauta mai e rua na bati ni noqu yavusa na i vola ka rau mai solia ka laki moce sara vei Talatala Carey e Rewa, e kaya ko Rabunebune.
E vakaraitaka ko Rabunebune e na nona qai yaco yani ko Misi Peka ki Vunaqumu (Nakurukuruvakatini) sa lotu rawa tiko mai na vanua ka se cabe makawa kina na rarama ni lotu.
Sa lotu rawa tiko mai na noqu vanua ni bera ni qai yaco yani o Misi Peka, ka rau kauta yani na i sulu ni lotu na wekaqu dina mai Soloira, Serea e Waimaro kei na turaga levu ni Rewa ko Ro Qaraniqio,
E kaya ko Rabunebune na kena yaco yani na sulu ni lotu e Vunaqumu donuya na nodrau valu tiko o Rewa kei Bau ka tekivu e na 1843 ka qai lesu tale mai ko Ro Qaraniqio e na 1854 ka ra qai mai bale e na 1855. A ciqoma na i sulu ni lotu na turaga ka veiliutaki tiko e Vunaqumu ko Ro Vuniamatana.
E na vuku ni veimoku e a yaco k oya vei iratou o Nai Talatala Misi Peka, e tukuni ni matai ni ka era a vakayacora na veimoku, naya ni oti na kena laumoku na qavokavoka era sa qai yarataka na yagona o koya e sa qiqi matemate no ki na loma ni koro.
E na i vola nei Arthur Small e tukuni tiko kina ki na loma ni koro, ia, e sega ni cavuti kina se koro cava. E sega ni toqai kina na koro o Nubutautau, ia, e cavuti tiko ga na koro o Tavua-e-Colo ka dabe veibasai toka kei nakoro o Naqaqadelavatu ka drodro koto e loma e dua na wai drodro.
A yarataka yani ki na loma ni rara ni koro na yagodratou na i Talai ni Kalou e na mataka ni Siga Tabu oqori na i ka 21 ni Jiulai, 1867, ki na vanua ga e ratou a veiraici kina e matana votu kei koya na Turaga o Nakatakalaimoso se o Nawawabalavu.
E tukuni ni a salavata tiko kei na cibi ni qaqa ka na derua. E dau vakayacori na i vakarau oqori kevaka e sa kau yani e dua na bokola.
E na kena vakacagau tiko na soqo ni veimoku oqori, era kidroa ni sa gole yani e dua na cauravou musu donu ka buli cake momoqaqa. E tukuni ni vugoi Nawawabalavu ka vasu sara ga e loma ni vale. E na dua naligana na i wau kei na dua tale na moto.
E na nona sa raica na veika e yaco, sa dua na ka na nona nuiqawaqawa ka kovea tani mai na dakau mai vua e dua ka tucake tu e kea ka dodoka yani ki vua na matanivanua. E tukuni ni sa qai vakarau vakacabora sara tikoga na yagodratou na moku mate oqori ki vua na Turaga gone oqo. A tabaka na i vakasaribariba e na nona via vakamatei koya na matanivanua, ia, a mani calati koya na gasau oqori.
A mani golevi ira na turaga e na levu ni nona cudru e na kena vakayacori na veimataei oqori ka sega mada ga ni bau kila ka rivarivabitaka ni na rawa ni beitkai ki vua na veivakamatei oqori ka na rawa ni kuna sara kina.
Sa ka levu na nona cudru baleta e na bogi ni Vakarauwai ni se bera ni vakayacori na veivakamatei oqori e na mataka ni Siga Tabu a tala yani e dua o na vugona o Nawawabalavu me laki raici koya e Nubutautau, na vanua e a vakaitikotiko kina me gole yani e na mataka ni siga kadua e na i naki me tomani iratou o Misi Peka kei na nona i lawalawa vaka ki na muaira.
E a sa vakayacorae na dua na gauna e liu e na gauna a tomani iratou kina o Consul Jones kei na nona i lawalawa e na nodratou sasaga yani ki Tavua.
Namaka na kena i kuri ka tarava.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn